 ثقافات بزاف فالعالم كايعطيو قيمة كبيرة للافراد الأكبر سنا فالمجتمع و فالعائلة، خصوصا فالمجتمعات الإفريقية و الآسوية. عندنا فالمغرب كانترباو باش نقدسو لي كبر منا ! و كاتبدا تسمع ديك الهضرة ديال ” لي فاتك بليلة فات بحيلة”، “سمع الهضرة ديال لي كبر منك” ” سال مجرب لا تسال طبيب” ، و هادشي كلو على اعتبار أنه هاداك لي كبر منك أكثر تجربة منك ! و حيت هوا اكبر منك يقدر يعطيك أحسن قرار و أحسن نصيحة و يختاصر عليك التفكير و يخليك تتفادى تاخد القرار الخاطئ، لدرجة أنه أي قرار كايبغي الواحد ياخدو فحياتو كايولي مطلوب منو يستاشر فيه “الناس لي كبر منو” ،من القرارات البسيطة حتى للقرارات المهمة فحياة الانسان فحال الدراسة و الزواج و الخدمة و السفر، بغيتي تزوج خاصك تشاور مع مك هي لي غاتعرف البنت لي تصلاح ليك، العيالات كايعرفو بعضياتهم، مك لي رباتك و عارفاك مزيان غاتقدر تقوليك واش ديك البنت تصلاح ليك و لا لا ! نجحتي فكونكور و حاير واش تمشي تخدم و لا تسنا تادوز شي كونكور آخور ؟ سير سول باك و لا عمك و لا جدك حيت هوما اكبر منك فالسن ! فهوما اوطوماتيكمو اكثر خبرة و يقدرو يعطيوك الاختيار الصحيح ! بغيتي تشري دار ؟ سير سول باك، هوا لي غايقولك واش تبنيها راسك و لا تشريها واجدة، ماعارفش واش تسافر تخدم برا و لا تبقا فالمغرب ؟ سول باك و لا مك هوما اكبر منك و عارفين شنو يصلاح ليك. هادشي علاش كاتلقا واحد دكتور قاري و مساري و عارف الوقت راخي ودنيه لمو و كايساينها تعطيه الرأي ديالها على خطيبتو ... واش تصلاح ليه و لا ماتصلاحش! و كاتلقا مرا طبيبة قارية تا هي و واعية راخية ودنيها لجداها كاتعطيها الوصفة باش تشد الراجل حداها و تربطو ... و كاتلقا عرام ديال بنادم ماقادرش ياخد قرارات فحياتو كايلتاجؤو لهادوك لي كبر منهم باش يوريوهم شنو يديرو. المشكلة الكبيرة هي هادوك لي كبر منك فالسن ماشي بالضرورة عندهم مايگولو ليك ! ماشي بالضرورة عندهم شي تجربة يحتذى بيها ! مك ! ماشي غي حيت مك راه يمكن ليها تنصحك فالزواج و تعرف البنت لي غاتصلاح ليك و تنصحك فالخدمة و السفر و الحياة ! شنو دارت مك اصلا فحياتها لي غايخليها تفهم الحياة احسن منك و لا من شي حد آخور و حنا عارفين أغلب الأمهات المغربيات ماشافو ماتشوفو ! حياتهم محصورة بين الكوزينا و السطح و الحمام ! آشمن خبرة كونات مك عن الحياة و الناس لي تقدر تفيدك بيها ؟ و تقرر فبلاصتك؟ و باك ماشي غي حيا سميتو باك راه انسان مطفرو فحياتو !الأب لي يحتذى بيه و يتخاد بكلمتو هوا الأب لي أصلا ناجح و حقق شي حاجة كبيرة و مهمة، ماشي انسان عاش جنب الحيط، أهم حاجة اقدر يديرها هي يتزوج بمك و يولد الولاد و يصرف عليهم و يدوز حياتو كايخلص الطريطا ديال الدار و الطوموبيل ... شخشيا كانعتابر الانجازات الوحيدة لي يمكن تخليني نسمع لشي حد و ناخد بريو هي يكون واعر عليا بزاف، ذكي و مطفرو و عندو مايقول ! ماكايهمش السن بقدر ماكاتهم التجربة لي عند الشخص و التجربة ماعندها علاقة بالسن حيت مرا دوزات خمسين عام فعمرها بين الكوزينة و الفراكة و الحمام أنا متأكدة انه بنت ثلاتين عام لي قرات فميريكان و دوزات سطاج فالجابون و خدمات فاوروبا و تعارفات على ناس من بزاف ديال الثقافات و البلدان عندها خبرة كبيرة بالمقارنة مع ديك السيدة لي دوزات حياة محدودة. ” لي فاتك بليلة ماشي بالضرورة يفوتك بحيلة ” الانجاز الوحيد لي دارو دوك الناس هوما عاشو سنوات اكثر من السنوات لي نتا عشتيها ! السؤال الحقيقي لي خاصو يتطرح هوا كيفاش عاشو ديك الليلة و لا الليالي لي فاتوك بيها؟ 
أفكار المساخيط : ماشي ضروري لي فاتك بليلة يفوتك بحيلة ! فاش كاتشوف الشراف دياولنا الأغلبية ديالهم كيفاش دوزو حياتهم كاتسول راسك واش يستاهلو نتشاور معاهم؟